田家謠
作者：宋自遜
朝代：宋

paragraphs: 清溪遶山流，茅屋瞰溪住。
山田雖不多，荒年亦禾黍。
有園不栽花，但種桑與苧。
有兒只爲農，不士不商旅。
老翁雪滿頭，煮茗相勞撫。
問我從何來，今將去何所。
日月如飛梭，人生幾寒暑。
浮名底須求，求之亦何補。
我見貪名人，名成隔千古。
微利不足營，營之徒自苦。
我見嗜利人，甘作守錢虜。
青山塚纍纍，今古一抔土。
勉我勤歸韉，風雪歲云暮。
因作田家謠，備述老翁語。